Page:Gospel of Saint John in West-Saxon.djvu/66

22 54. Sē Hǣlend worhte þis tācen eft ōþre sīþe, þā hē cōm fram Iudea lande tō Galilea.

Ðys godspel sceal on frīgedæg on þǣre forman lengten wucan.

1. Æfter þyson wæs Iudea frēolsdæg, and sē Hǣlend fōr tō Ierusalem.

2. On Ierusalem ys ān mere, sē is genemned on Ebrēisc Bethsaida; sē mere hæfð fīf porticas.

3. On þām porticon læg mycel menigeo geādludra, blindra, and healtra, and forscruncenra, and geanbīdedon þæs wæteres styrunge.

4. Drihtenes engel cōm tō his tīman on þone mere, and þæt water was āstyred; and sē þe raþust cōm on þone mere after þæs wateres styrunge wearþ gehǣled fram swā hwylcere untrumnysse swā hē on wæs.

5. Đær was sum man eahta and þrīttig wintra on his untrumnysse.

6. Þā sē Hǣlend geseah þysne licgean, and wiste þæt hē þǣr lange tīde wæs, ðā cwæþ hē tō him, Wylt þū hāl bēon?